title: 2010/371/: Sklep Sveta z dne 6. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP-EU

text:
               3.7.2010

               SL

               Uradni list Evropske unije

               L 169/13

         SKLEP SVETA
   z dne 6. junija 2010
   o zaključku posvetovanj z Republiko Madagaskar na podlagi člena 96 Sporazuma o partnerstvu AKP-EU
   (2010/371/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 Pogodbe,
   ob upoštevanju Sporazuma o partnerstvu med članicami afriške, karibske in pacifiške skupine držav na eni strani in Evropske skupnosti in njenih držav članic na drugi strani, kakor je bil podpisan v Cotonouju dne 23. junija 2000 (1) in revidiran v Luxembourgu dne 25. junija 2005 (2) (v nadaljnjem besedilu: Sporazum o partnerstvu AKP-EU), zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Sporazuma o partnerstvu AKP-ES (3), zlasti člena 3 Notranjega sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Kršeni so bili bistveni elementi člena 9 Sporazuma o partnerstvu AKP-EU.

               (2)

               V skladu s členom 96 Sporazuma o partnerstvu AKP-EU so se 6. julija 2009 začela posvetovanja z Madagaskarjem, na katerih so bili prisotni tudi predstavniki skupine afriških, karibskih in pacifiških držav (AKP), vendar pa predstavniki visoke prehodne oblasti na teh posvetovanjih niso dali zadovoljivih predlogov ali zavez.

               (3)

               Evropska unija je predlagala, da se posvetovanja nadaljujejo, s čimer je madagaskarsko visoko prehodno oblast želela spodbuditi k nadaljevanju pogajanj s političnimi frakcijami v državi pod okriljem skupne mediacijske skupine, da bi se dosegel sporazumni dogovor.

               (4)

               Pod okriljem skupne mediacijske skupine, ki jo je vodil g. Chisanno, so štiri madagaskarske politične frakcije dne 9. avgusta 2009 v mestu Maputo podpisale sporazume, ki vključujejo določbe o ustanovitvi prehodnih institucij za upravljanje tranzicijskega procesa ter organizacijo predsedniških in parlamentarnih volitev v roku petnajstih mesecev. Te sporazume je dopolnil „Dodatni akt k madagaskarski listini o prehodu“, ki je bil podpisan dne 6. novembra 2009 v Adis Abebi.

               (5)

               Od takrat štiri politične frakcije niso dosegle dogovora glede praktičnega izvajanja teh sporazumov. Visoka prehodna oblast, ki trenutno vlada na Madagaskarju, pa je začela enostranski tranzicijski proces, vključno z imenovanjem vlade in njenega predsednika ter organizacijo volitev v letu 2010, kar je v nasprotju z duhom in besedilom sporazumov iz Maputa in listine iz Adis Abebe.

               (6)

               Zato bi se posvetovanja na podlagi člena 96 Sporazuma o partnerstvu AKP-EU morala zaključiti in sprejeti bi morali biti ustrezni ukrepi –

         SPREJEL NASLEDNJI SKLEP:
   Člen 1
   Posvetovanja z Republiko Madagaskar na podlagi člena 96 Sporazuma o partnerstvu med članicami afriške, karibske in pacifiške skupine držav na eni strani in Evropske skupnosti in njenih držav članic na drugi strani, kakor je bil podpisan v Cotonouju dne 23. junija 2000 in revidiran v Luxembourgu dne 25. junija 2005 (v nadaljnjem besedilu: Sporazum o partnerstvu AKP-EU) so zaključena.
   Člen 2
   Ukrepi, navedeni v priloženem pismu, so sprejeti kot ustrezni ukrepi v smislu člena 96(2)(c) Sporazuma o partnerstvu AKP-EU.
   Člen 3
   Ta sklep začne veljati na dan sprejetja.
   Velja 12 mesecev in se redno pregleduje.

      V Luxembourgu, 6. junija 2010

            Za Svet

            Predsednik

         C. CORBACHO

      (1)  UL L 317, 15.12.2000, str. 3.

      (2)  UL L 287, 28.10.2005, str. 1.

      (3)  UL L 317, 15.12.2000, str. 376.

      PRILOGA

         Osnutek pisma

      Njegova ekscelenca g. Andry Nirina RAJOELINA
      Predsednik visoke prehodne oblasti
      Republike Madagaskar
      Antananarivo
      Madagaskar
      Spoštovani,
      Evropska unija (EU) pripisuje znaten pomen bistvenim elementom člena 9 Sporazuma o partnerstvu med članicami afriške, karibske in pacifiške skupine držav na eni strani in Evropske skupnosti in njenih držav članic na drugi strani, ki je bil podpisan v Cotonouju dne 23. junija 2000 in revidiran v Luxembourgu dne 25. junija 2005 (v nadaljnjem besedilu: Sporazum o partnerstvu AKP-EU), v zvezi s spoštovanjem človekovih pravic, demokratičnih načel in načela pravne države, na katerih temelji partnerstvo AKP-EU.
      EU se je zato takoj odzvala na nasilen prenos oblasti, ki se je zgodil na Madagaskarju 17. marca 2009 in zavzela stališče, da pomeni grobo kršitev bistvenih elementov člena 9 Sporazuma o partnerstvu AKP-EU.
      EU je v skladu s členom 96 Sporazuma o partnerstvu AKP-EU začela politični dialog z vladajočim režimom, ki je omogočil začetek posvetovanj, namenjenih preučitvi razmer in možnih rešitev za ponovno vzpostavitev ustavnega reda. Po mnenju EU madagaskarska stran na uvodnem srečanju teh posvetovanj, ki je bilo 6. julija 2009 v Bruslju, ni dala zadovoljivih predlogov.
      V duhu odprtosti za dialog in ob polnem zavedanju kompleksnosti političnih razmer na Madagaskarju je EU predlagala, da posvetovanja ostanejo odprta, s čimer je madagaskarsko visoko prehodno oblast želela spodbuditi k nadaljevanju pogajanj s političnimi frakcijami v državi pod okriljem skupne mediacijske skupine, ki so jo sestavljali predstavniki Afriške unije (AU), Južnoafriške razvojne skupnosti (SADC), Mednarodne organizacije za frankofonijo ter Združenih narodov; namen teh pogajanj je bil doseči sporazumni dogovor, ki bi omogočil ponovno vzpostavitev ustavnega reda.
      Pod okriljem te skupne mediacijske skupine za Madagaskar in zlasti po imenovanju g. Chissana na vrhu Južnoafriške razvojne skupnosti junija 2009 so voditelji štirih političnih frakcij v mestu Maputo dne 9. avgusta 2009 podpisali Politični sporazum iz Maputa in Listino o prehodu, pa tudi druge sporazume, ki so določali zlasti ustanovitev institucij za upravljanje tranzicijskega procesa in organizacijo predsedniških in parlamentarnih volitev v naslednjih petnajstih mesecih. Ti sporazumi naj bi se začeli izvajati v tridesetih dneh po podpisu s soglasnim imenovanjem oseb na ključne položaje v institucijah tranzicijskega procesa; dopolnil jih je „Dodatni akt k madagaskarski listini o prehodu“, ki so ga voditelji štirih političnih frakcij podpisali dne 6. novembra 2009 v Adis Abebi.
      Kljub močnim prizadevanjem skupne mediacijske skupine v zadnjih nekaj mesecih, ki jih je podprla mednarodna skupnost, in zadnji ad hoc pobudi predsednika Komisije AU se politične frakcije niso dogovorile o izvedbi tranzicijskega procesa h kateremu so se zavezale v Maputu in Adis Abebi. Nasprotno pa je g. Rajoelina začel enostranski tranzicijski proces, vključno z imenovanjem vlade in njenega predsednika ter organizacijo volitev v letu 2010, kar je v nasprotju z duhom in besedilom sporazumov iz Maputa in listine iz Adis Abebe.
      Glede na navedeno, se je EU odločila, da zaključi obdobje posvetovanja in v skladu s členom 96(2)(c) Sporazuma o partnerstvu AKP-EU sprejme ustrezne naslednje ukrepe:

                  —

                  humanitarna in nujna pomoč ostajata nespremenjeni,

                  —

                  proračunska podpora, predvidena v nacionalnih okvirnih programih (NIP) 9. in 10. Evropskega razvojnega sklada (ERS) se začasno prekine,

                  —

                  tekoči projekti in programi v okviru 9. ERS se bodo še naprej izvajali, razen dejavnosti in plačil, ki neposredno vključujejo vlado in njene službe. Spremembe in dodatki k pogodbam, ki se že izvajajo, bodo preučeni za vsak primer posebej. Nove pogodbe se začasno prekinejo,

                  —

                  izvajanje NIP - 10. ERS se začasno prekine,

                  —

                  Evropska komisija lahko izvaja nekatere projekte in programe, ki neposredno koristijo prebivalstvu,

                  —

                  regionalni projekti se vrednotijo za vsak primer posebej,

                  —

                  Evropska komisija si pridržuje pravico, da takoj v celoti ali delno prevzame naloge nacionalnega dajalca odredb za ERS,

                  —

                  politični dialog iz člena 8 Sporazuma o partnerstvu AKP-ES se ohrani in, če je mogoče, izvaja v usklajevanju z mednarodno kontaktno skupino za Madagaskar. Lahko se pospeši, če bo dosežena sporazumna rešitev za ponovno vzpostavitev ustavnega reda, ki vključuje: 1) sporazumni dogovor o prehodni vladi; 2) oblikovanje jasnega načrta za volitve, sprejemljivega za vse udeležene strani, ki bo omogočil svobodno in pošteno volilno kampanjo; 3) poštene volitve, ki jih kot take prizna mednarodna skupnost in ki lahko novi vladi zagotovijo demokratično legitimnost. EU bo še naprej skrbno spremljala razvoj dogodkov na Madagaskarju in bo po potrebi morda podprla izvajanje sporazumne politične rešitve krize.

            Ti ustrezni ukrepi se sprejmejo za začetno obdobje dvanajstih mesecev.
      EU si pridržuje pravico do pregleda in sprememb navedenih ukrepov, da bi upoštevala bodisi pozitiven bodisi negativen razvoj razmer na Madagaskarju.
      S spoštovanjem,

         Za Evropsko unijo

               Komisija

               Svet


title: 2012/445/EU: Sklep Sveta z dne 24. julija 2012 o začetku avtomatizirane izmenjave podatkov o DNK na Madžarskem

text:
               28.7.2012

               SL

               Uradni list Evropske unije

               L 202/22

         SKLEP SVETA
   z dne 24. julija 2012
   o začetku avtomatizirane izmenjave podatkov o DNK na Madžarskem
   (2012/445/EU)
   SVET EVROPSKE UNIJE JE –
   ob upoštevanju Sklepa Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (1), zlasti člena 2(3) in člena 25 Sklepa,
   ob upoštevanju Sklepa Sveta 2008/616/PNZ z dne 23. junija 2008 o izvajanju Sklepa 2008/615/PNZ (2), zlasti člena 20 Sklepa in poglavja 4 Priloge k Sklepu,
   ob upoštevanju naslednjega:

               (1)

               V skladu s Protokolom o prehodni ureditvi, priloženemu k Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo, akti institucij, organov, uradov in agencij Unije, sprejeti pred začetkom veljavnosti Lizbonske pogodbe, ohranijo pravni učinek, dokler niso razveljavljeni, razglašeni za nične ali spremenjeni zaradi izvajanja Pogodb.

               (2)

               Skladno s tem se uporablja člen 25 Sklepa 2008/615/PNZ, Svet pa mora soglasno odločiti, ali države članice izvajajo določbe poglavja 6 navedenega sklepa.

               (3)

               Člen 20 Sklepa 2008/616/PNZ določa, da se sklepi iz člena 25(2) Sklepa 2008/615/PNZ sprejemajo na podlagi poročila o oceni, ki temelji na vprašalniku. Kar zadeva avtomatizirano izmenjavo podatkov v skladu s poglavjem 2 Sklepa 2008/615/PNZ, se poročilo o oceni pripravi na podlagi ocenjevalnega obiska in preskusa.

               (4)

               Madžarska je v skladu s členom 36(2) Sklepa 2008/615/PNZ obvestila generalni sekretariat Sveta o nacionalnih zbirkah podatkov o preiskavah DNK, za katere se uporabljajo členi 2 do 6 navedenega sklepa, ter o pogojih za avtomatizirano iskanje iz člena 3(1) navedenega sklepa.

               (5)

               V skladu s točko 1.1 poglavja 4 Priloge k Sklepu 2008/616/PNZ se vprašalnik, ki ga je pripravila ustrezna delovna skupina Sveta, nanaša na vsako avtomatizirano izmenjavo podatkov in ga država članica izpolni takoj, ko meni, da izpolnjuje predpogoje za delitev podatkov v ustrezni kategoriji podatkov.

               (6)

               Madžarska je izpolnila vprašalnik o varstvu podatkov in vprašalnik o izmenjavi podatkov o DNK.

               (7)

               Madžarska je opravila uspešen preskus z Avstrijo.

               (8)

               Na Madžarskem je bil opravljen ocenjevalni obisk, o katerem je avstrijska ocenjevalna skupina pripravila poročilo in ga poslala ustrezni delovni skupini Sveta.

               (9)

               Celovito poročilo o oceni, v katerem so povzeti rezultati vprašalnika, ocenjevalnega obiska in preskusa izmenjave podatkov o DNK, je bilo predloženo Svetu –

         SPREJEL NASLEDNJI SKLEP:
   Člen 1
   Madžarska za namene avtomatiziranega iskanja in primerjave podatkov o DNK v celoti izvaja splošne določbe o varstvu podatkov iz poglavja 6 Sklepa 2008/615/PNZ ter je upravičena prejemati in pošiljati osebne podatke na podlagi členov 3 in 4 navedenega sklepa, in sicer z datumom začetka veljavnosti tega sklepa.
   Člen 2
   Ta sklep začne veljati na dan sprejetja.

      V Bruslju, 24. julija 2012

            Za Svet

            Predsednik

         A. D. MAVROYIANNIS

      (1)  UL L 210, 6.8.2008, str. 1.

      (2)  UL L 210, 6.8.2008, str. 12.


title: 2004/739/SZVP:Sklep Političnega in varnostnega odbora BiH/3/2004 z dne 29. septembra 2004 o vzpostavitvi Odbora sodelujočih držav za vojaško operacijo Evropske unije v Bosni in Hercegovini

text:
               28.10.2004

               SL

               Uradni list Evropske unije

               L 325/64

      SKLEP POLITIČNEGA IN VARNOSTNEGA ODBORA BiH/3/2004
   z dne 29. septembra 2004
   o vzpostavitvi Odbora sodelujočih držav za vojaško operacijo Evropske unije v Bosni in Hercegovini
   (2004/739/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 25 Pogodbe,
   ob upoštevanju Skupnega ukrepa Sveta 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1) in zlasti člena 11(5) Skupnega ukrepa,
   ob upoštevanju naslednjega:

               (1)

               V skladu s členom 11 Skupnega ukrepa 2004/570/SZVP je Svet pooblastil Politični in varnostni odbor (PVO), da sprejme ustrezne sklepe o vzpostavitvi Odbora sodelujočih držav za vojaško operacijo Evropske unije v Bosni in Hercegovini.

               (2)

               V Sklepih Evropskega sveta iz Nice z dne 7., 8. in 9. decembra 2000 in iz Bruslja z dne 24. in 25. oktobra 2002, so navedene podrobnosti glede sodelovanja tretjih držav v okviru operacij kriznega upravljanja ter vzpostavitve Odbora sodelujočih držav.

               (3)

               Odbor sodelujočih držav bo imel ključno vlogo pri tekočem vodenju operacije; Odbor je glavni forum, na katerega se sodelujoče države kolektivno obračajo z vprašanji v zvezi z uporabo svojih sil v operaciji; Politični in varnostni odbor, ki politično nadzoruje in strateško vodi operacijo, bo upošteval stališča, ki jih izrazi Odbor sodelujočih držav.

               (4)

               V skladu s členom 6 Protokola o položaju Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri oblikovanju in izvajanju odločitev in ukrepov Evropske unije, ki imajo obrambni pomen. Zaradi tega Danska ne sodeluje pri financiranju operacije.

               (5)

               Evropski svet iz Kopenhagna z dne 12. in 13. decembra je sprejel izjavo, da se ureditev in izvajanje „Berlin plus“ uporablja le za tiste države članice EU, ki so tudi članice NATO ali stranke „Partnerstva za mir“, in so posledično sklenile bilateralne sporazume z NATO,

         SKLENIL:
   Člen 1
   Ustanovitev
   Ustanovi se Odbor sodelujočih držav za vojaško operacijo Evropske unije v Bosni in Hercegovini (v nadaljevanju „OSD“).
   Člen 2
   Naloge
   Naloge in pristojnosti OSD so določene v Sklepih Evropskega sveta iz Nice (z dne 7., 8. in 9. decembra 2000) in iz Bruslja (z dne 24. in 25. oktobra 2002).
   Člen 3
   Sestava
   1.   Člani OSD so:

               —

               tiste države članice, ki sodelujejo v operacijah EU, za katere se uporabljajo skupna sredstva in zmogljivosti NATO, kakor tudi Danska;

               —

               predstavniki tretjih držav, ki sodelujejo v operaciji in zagotavljajo bistvene vojaške prispevke, kakor tudi predstavniki ostalih tretjih držav, ki so naštete v Prilogi.

         2.   Na sestankih OSD sta lahko prisotna ali zastopana tudi generalni direktor Vojaškega štaba EU (GDVŠEU) in poveljnik operacije.
   Člen 4
   Predsedovanje
   V skladu s sklepi iz Nice in brez poseganja v pristojnosti predsedstva, Odboru sodelujočih držav za to operacijo predseduje generalni sekretar/visoki predstavnik ali njegov zastopnik v tesnem sodelovanju s predsedstvom, ki mu pomaga predsednik Vojaškega odbora Evropske unije (PVOEU) ali njegov zastopnik.
   Člen 5
   Sestanki
   1.   OSD redno sklicuje njegov predsednik. Če tako zahtevajo okoliščine, se na pobudo predsednika ali na zahtevo člana odbora lahko skličejo nujni sestanki.
   2.   Predsednik vnaprej razdeli začasni dnevni red in dokumente, ki se nanašajo na sestanek. Po vsakem sestanku se razdeli zapisnik.
   3.   Po potrebi se lahko na sestanek za določene dele razprave povabijo predstavniki Komisije in druge osebe.
   Člen 6
   Postopek
   1.   Z izjemo iz odstavka 3 in brez poseganja v pristojnosti Političnega in varnostnega odbora in v pristojnosti poveljnika operacije je:

               —

               pri odločitvah, ki jih Odbor sodelujočih držav sprejema v zvezi s tekočim vodenjem operacije, potrebno soglasje predstavnikov držav, ki sodelujejo v operaciji;

               —

               pri oblikovanju priporočil v okviru OSD o možnih prilagoditvah operativnega načrtovanja, vključno z morebitno prilagoditvijo ciljev, potrebno soglasje članov OSD.

         Vzdržanost ne prepreči soglasja.
   2.   Predsedujoči ugotovi, da je prisotna večina predstavnikov držav, ki imajo pravico sodelovati pri posvetovanjih.
   3.   Vsa postopkovna vprašanja se urejajo z navadno večino na sestanku prisotnih članov.
   4.   Danska ne sodeluje pri sprejemanju odločitev Odbora.
   Člen 7
   Zaupnost
   1.   Za sestanke in delo OSD se uporabljajo Varnostni predpisi Sveta. Zlasti predstavniki v OSD morajo imeti ustrezna dovoljenja za dostop do tajnih podatkov.
   2.   Za posvetovanja OSD velja obveznost varovanja poslovne skrivnosti, razen če OSD soglasno odloči drugače.
   Člen 8
   Začetek veljavnosti
   Ta sklep začne veljati z dnem sprejetja.

      V Bruslju, 29. septembra 2004

            Za Politični in varnostni odbor

            Predsedujoči

         A. HAMER

      (1)  UL L 252, 28.7. 2004, str. 10.

      PRILOGA
      SEZNAM TRETJIH DRŽAV IZ ČLENA 3(1)

                  —

                  Argentina

                  —

                  Bolgarija

                  —

                  Čile

                  —

                  Kanada

                  —

                  Maroko

                  —

                  Nova Zelandija

                  —

                  Norveška

                  —

                  Romunija

                  —

                  Švica

                  —

                  Turčija